<classify> Makocha hayo wa kigeni wamekuwa wakilipwa fedha nyingi na kuzisababishia timu zinazoingia mikataba nao kubeba mzigo kubwa wa gharama za kuwagharamia mishahara, posho sambamba na uendeshaji wa timu.Pia Mbunge huyo ameishauri Serikali kuona uwezekano wa kuwatumia makocha wazawa wenye uwezo wa kuifundisha timu ya taifa Taifa Stars badala ya kuendelea kuwaleta makocha wa kigeni ili kupunguza gharama kubwa ya fedha ambazo zingeweza kuwasomesha makocha wazawa kufikia ngazi za juu za ukocha.Mbunge huyo alisema hayo juzi wakati wa ufunguzi wa kozi ya walimu wa mpira wa miguu ngazi ya leseni C ambayo inatambuliwa na Shirikisho la Soka la Afrika CAF mjini Morogoro.Kwa mujibu wa Abood, Tanzania imekuwa na makocha wengi wa ngazi mbalimbali ambao wana uwezo mkubwa wa ufundishaji sawa na makocha wa kutoka nje ambao wanaletwa na klabu hasa za Simba na Yanga.Mbali na Simba na Yanga, pia klabu za Azam FC, Stand United ya Shinyanga, Coastal Union ya Tanga, Kagera Sugar na Ruvu Shooting ni miongoni mwa timu za Ligi Kuu zenye makocha wa kigeni.Hata hivyo, Coastal Union hivi karibuni ilimtumia virago kocha wake, James Nandwa kutoka Kenya.Alisema kinachokosekana ni kujengewa uwezo wao ili kufikia viwango vya kimataifa na wale wenye viwango hivyo hawapewi nafasi ya kuutumia ujuzi wao kwenye timu mbalimbali za soka na hata katika timu ya soka ya Taifa.Tunao makocha wazuri wazawa kuwazidi hawa wakigeni wanaoletwa na timu zetu...ninaona hakuna tofauti kati ya ufundishaji wa kocha wa kigeni na huyu mzawa uwezo wao unalingana na pengine wanazidiwa na makocha wetu wa nyumbani, alisema mbunge huyo mpenzi wa soka.Hivyo alisema ni vyema fedha zinazotumika kuwaleta makocha wa kigeni kufundisha nchini, zingetumika kuboresha viwango vya ujuzi kwa makocha wandani ili watumike kufundisha timu mbalimbali za nyumbani.Hizi gharama za kuwalipa makocha wa nje basi fedha hii ingetumika kuwalipia mafunzo makocha wetu vyuo vya nje ili wakirudi watumikie nchi yao, alibainisha Abood.Alisema kilichopo sasa ni kasumba ambazo zimepitwa na wakati na kwamba kama mdau na mbunge, anakusudia kuliwasilisha suala hilo serikalini ili lifanyiwe kazi.Nchi nyingi zinatumia makocha wao wa ndani na zimepata mafanikio makubwa kisoka na hili linajidhihirisha wakati kwa aliyekuwa kocha mkuu wetu Joel Bendera mwaka 1980, alisema mbunge huyo akimzungumzia kocha huyo mzawa aliyeifikisha Tanzania katika fainali zake za kwanza na za mwisho za Kombe la Mataifa ya Afrika.Aliwataka washiriki wa mafunzo hayo kutobweteka na ngazi hiyo, bali wazidi kuendelea katika hatua nyingine ili wawe makocha wa kimataifa.  <topic>: MICHEZO 